Mandag aften blev der uddelt Michelin-stjerner til de nordiske lande, og for første gang har en nordjysk restaurant fået den prestigefyldte stjerne. Nemlig Villa Vest i Lønstrup. - Vores gæster kan forvente præcis det samme som før. Ingen retningsskift, ingen nøkker, blot en restaurant og et badehotel med fantastisk beliggenhed i den autentiske, smukke kystby Lønstrup. Sådan sagde Kim Møller-Kjær, der er ejeren af Villa Vest mandag, efter han havde modtaget nyheden om, at restauranten havde fået sin første Michelin-stjerne. Og det var ikke kun til stor glæde for ejeren og personalet selv, for turistchef for Lønstrup Turistforening, Helle Sigetty, glæder sig nemlig også på byens vegne. -	Jeg tænkte, det var virkelig fantastisk. Altså, allerførst tror jeg, at jeg tænkte; kæmpe stort tillykke til Kim og Anders, og til resten af holdet på Villa Vest. Og så tænkte jeg; wow, hvor er det fantastisk for Lønstrup, at vi får lov til at opleve det, erindrer hun. Giver byen noget Lønstrup er nemlig i forvejen en sommerby, hvor mange turister lægger vejen forbi. Med både Skallerup Seaside Resort og mange sommerhuse i området, så er det slet ikke uvant for byen at have mange gæster i særligt sommermånederne. Dog tror turistchefen nu på, at Villa Vests' Michelin-stjerne  vil bringe endnu mere til byen end hidtil. - Der er ingen tvivl om, at sådan en Michelin-stjerne, som så er den første, der kommer til Nordjylland, vil få massiv opmærksomhed, da der kommer rigtig meget fokus på Villa Vest nu. Og det smitter jo selvfølgelig af på Lønstrup. Når der kommer folk op på restauranten, jamen så skal de også andet. De går ned gennem byen, og de kommer til at være i Lønstrup, forklarer Helle Sigetty. - Jeg tror, at nyhedsværdien i, at Villa Vest har fået en Michelin-stjerne, betyder ekstra gæster. Det er jeg helt sikker på, da vi kommer på verdenskortet, og vi kommer ud til nogen, som vi ikke ellers rammer, pointerer turistchefen. Kan Lønstrup bære, at der kommer flere turister? - Ja, det må vi jo så se. Jeg tænker, at vi altid har plads til flere. Der er selvfølgelig nogle uger på året, hvor der i forvejen er massivt fyldt med gæster, og måske tre uger, der er helt kompakte. Men jeg vil sige, at ud over de tre uger, er der altid plads til flere, understreger Helle Sigetty. Brander byen Udover at Villa Vest og byen med stor sandsynlighed vil komme til at mærke, at der er kommet en Michelin-stjerne, så regner turistchefen også med at skulle arbejde lidt mere. -	Altså, jeg håber, at jeg får lidt ekstra travlt med at formidle det, der sker nu. Jeg tror ikke, at det lige nu har fuldstændig påvirkning på mit job, da jeg i forvejen samarbejder med Kim, og det håber jeg selvfølgelig, at vi kommer til at gøre fremadrettet, griner Helle Sigetty begejstret. Er det noget, I kommer til at bruge i jeres markedsføring af byen? -	Vi kommer i hvert fald til at formidle og synliggøre den historie, som den er nu. Og så tænker jeg, at en Michelin-stjerne sælger sig selv. Der er meget fokus på en gastronomisk oplevelse, som man kan få der, påpeger turistchefen.

Opsummering:
Turistchefen tror nu på, at Villa Vests' Michelin-stjerne vil bringe endnu mere til byen.